ועדת הכספים, כנסת 20, פרוטוקול מספר 779, 2017-07-24 12:50

משה גפני: אנחנו עוברים לצו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 – כוספאות סויה וזרעי חמניות.

משה גפני: בבקשה, מי מסביר?

<יוליה אונגר: אני מן המחלקה לתכנון וכלכלה ברשות המסים.

<יוליה אונגר: הצו שמונח לפניכם מדבר על כוספה, שהוא מוצר לוואי כאשר מפיקים שמן.

<יוליה אונגר: בצו מדובר על הארכה של הוראת שעה שהייתה קיימת במשך 3.5 שנים.

<יוליה אונגר: אנחנו מאריכים אותה ל-5 שנים נוספות.

<יוליה אונגר: בעצם המצב נותר על כנו, אנחנו לא משנים שום דבר, אבל היה חשוב להמשיך עם הוראת השעה ולהאריך אותה מכיוון שמדובר בתעשייה מקומית ומדובר במוצר מאוד-מאוד אסטרטגי למדינת ישראל.

<יוליה אונגר: הייתה עלולה להיווצר פגיעה קשה מאוד בתעשייה המקומית אם לא היינו מאריכים את הצו הזה.

<יוליה אונגר: מדובר על כוספאות סויה וזרעי חמניות.

<יוליה אונגר: אנחנו מאריכים את הצו ל-5 שנים נוספות.

<יוליה אונגר: מדוע ל-5 שנים ולא להפוך את זה לצו קבוע?

<יוליה אונגר: כי מדובר במשהו שאנחנו רוצים לבחון.

<יוליה אונגר: כפי שעשינו בפעם שעברה כשנקבעה הוראת שעה ל-3.5 שנים, גם עכשיו אנחנו רוצים לבחון שאין ריכוזיות-יתר של הענף הזה ושאנחנו רואים שהמחירים נשארים נמוכים, כפי שראינו עד עכשיו.

איתן ברושי: מתי מתחילה הספירה של 5 השנים?

<יוליה אונגר: מ-1 ביוני 2017 עד 1 ביוני 2022.

<שגית אפיק: למעשה ב-2014 הפחתתם ואז גיליתם שטעיתם, קיבלתם את עמדת התעשייה.

<יוליה אונגר: הפחתנו, אמנם באחוזים בודדים, אבל ישר התעשייה פנתה אלינו ואמרה שהיא נפגעה.

<יוליה אונגר: באמת ראינו בבדיקה הכלכלית המעמיקה יותר שעשינו – וגם עכשיו עשינו בדיקה מעמיקה וראינו שהמחירים לא קפצו.

משה גפני: יפה שאתם מודים בטעות בגלל שלפעמים יש מי שלא מודים בטעות.

<יוליה אונגר: תוך חודש וחצי חזרנו בנו והודענו.

איתן ברושי: אני מבקש לשאול, איפה כתובים לוחות זמנים מדויקים יותר?

איתן ברושי: שלא תהיה פה תקלה.

<שגית אפיק: לוחות הזמנים כתובים בצו עצמו, כתוב: "1 ביוני 2022".

<שגית אפיק: אני רק רוצה להוסיף, מכיוון שאנחנו 3 שבועות לפני סיום מושב, לפי החוק אנחנו צריכים להצביע על זה גם במליאה, בנוסף לאישור בוועדה.

משה גפני: עברנו את השלב הזה, ואת אמרת נכון ובאופן מדויק, בהתחלה הייתה טעות ואחרי כן חזרתם בכם, זה בסדר גמור, ואחרי כן הארכתם לאור הדיונים עם התעשיינים ב-3.5 שנים.

משה גפני: אני מבקש להאריך את זה לזמן כפול, לא ב-5 שנים אלא ב-7 שנים.

משה גפני: אני חושב שההיגיון מחייב.

<יוליה אונגר: אני חושבת שזה בסדר.

<שגית אפיק: אז את מאשרת שההארכה תהיה ב-7 שנים.

<שגית אפיק: אנחנו נניח את הצו במליאה.

<יוליה אונגר: בשביל לשנות את זה ל-7 שנים אני צריכה שהות מסוימת.

<יוליה אונגר: כל צו עובר עכשיו בדיקה.

<שגית אפיק: מכיוון שזה צו שהולך למליאה, אנחנו יכולים לקבוע את המועד בהחלטת הוועדה שאנחנו מניחים במליאה, ומכיוון שיש פה גם הצבעה של המליאה – כבר עשינו את זה בעבר – הארכת מועד של צו אנחנו מאפשרים לעשות באמצעות החלטת ועדת הכספים.

<שגית אפיק: בהמשך אתם תפרסמו את הצו המעודכן אחרי החלטת המליאה.

<גיא גולדמן: אחרי שנפרסם את הצו לא נצטרך לחזור לכאן?

<שגית אפיק: לא תצטרכו לחזור אלינו.

<שגית אפיק: עשינו את זה בעבר בהארכה של צווים שונים.

<שגית אפיק: צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 "בתוקף סמכותי לפי סעיפים 3 ו-5 לפקודת תעריף המכס והפטורים, 1937, לפי סעיף 1 לחוק מסי מכס ובלו (שינוי תעריף), התש"ט-1949, ולפי סעיף 3 לחוק מס קנייה (טובין ושירותים), התשי"ב-1952, אני מצווה לאמור: סעיף 1 – תיקון סעיף 1 בסעיף 1 לצו תעריף המכס והפטורים ומס קנייה על טובין (הוראת שעה מס' 5), התשע"ד-2014, במקום "בתקופה שעד יום ז' בסיוון התשע"ז (1 ביוני 2017)" יבוא: "בתקופה שעד יום 1 ביוני 2024".

<שגית אפיק: " נוסיף כאן את התאריך העברי.

<שגית אפיק: ההארכה הזאת תהיה במליאה ואתם תפרסמו את הצו.

<שגית אפיק: אתם צריכים לפרסם רק הודעה על העדכון של הצו אחרי החלטת הכנסת.

<שגית אפיק: נניח את זה היום במליאה.

איתן ברושי: זה חשוב מאוד.

משה גפני: מי בעד אישור צו תעריף המכס והפטורים ומס קנייה על טובין (הוראת שעה מס' 5), התשע"ד-2014 (תיקון), התשע"ז-2017 כפי שהוקרא, עם שינוי שנעשה במועדים?

משה גפני: מי נגד?

משה גפני: מי נמנע?

משה גפני: בעד – 3

משה גפני: נמנעים – אין

משה גפני: הצו אושר.

משה גפני: תודה רבה.